題宣州天慶觀秋水閣
作者：郭祥正
朝代：宋

paragraphs: 偶登秋水閣，靜吟秋水篇。
初不辨牛馬，河泊方欣然。
及見北海若，始驚大小懸。
大小不相借，致令夔愛蚿。
學者儻悟此，心忘真乃全。
白雲散林表，蒼山落簷前。
中有醉道士，兀兀知何年。
寒風灑面醒，暖日曝背眠。
彈琴不終曲，撫掌望青天。
誰來達渠意，勿作虛名傳。